מיטקה לחת

**מיטקה לחת**, מיוצגת בידי האמוג'י **🛀**, היא ישות סוריאל שמתחרה בעונה הראשונה של מירוץ הסוריאל של רוליפולי.לחת ידועה בכך שהיא מדברת במשפטים ארוכים וללא סימני פיסוק, גם כאשר הפיסוק קריטי להבנת הדברים שהיא אומרת. עם הזמן, היא פיתחה ביטחון מופרז שהיא תנצח בתחרות, מה שעיצבן את שאר הישויות. לחבר הכי טוב שלה קראו נחום, ועל אף שהוא היה החבר הכי טוב שלה, ניכר שהיא שנאה אותו. בפרק מבט אל העבר, היא רצחה אותו פעמיים. משפט המחץ שלה הוא "אני אנצח כן", משפט שהיא אמרה לראשונה בפרק חמשירים, בחמשיר שלה על חברה נחום. חמשיר זה העמיד אותה בסכנת הדחה, אבל היא ניצחה בדו-קרב הודעות הסוריאל נגד רם צור.

מיטקה ידועה בשל תפקידה כמנחה של הפינה השבועית "מיטקה מבקרת", ובשל היותה ישות הסוריאל הראשונה אי פעם שניצחה בדו-קרב הודעות סוריאל.

בפרק השלישי, מבט אל העבר, הוכרז שמיטקה נפסלה מהמירוץ בשל עבירה על החוקים. עם זאת, לאחר שרוליפולי התייעץ עם הצופים בבית, הוחלט להשאיר אותה בתוכנית.

על אף שסומנה בשלב מוקדם בתחרות כפייבוריטית לזכייה (מה שהחריף את הסכסוך בינה לבין אונקיית זהב, הפייבוריטית האחרת), מיטקה הודחה בפרק השישי ("קרא, קרא, קרא") לאחר שהפסידה לרורקינט תחבור"צ בדו-קרב הודעות סוריאל.

## השתתפות במירוץ הסוריאל של רוליפולי

מיטקה לחת משתתפת בעונה הראשונה של מירוץ הסוריאל של רוליפולי. היא סיימה את העונה במקום השביעי.

### כניסה למירוץ

**הוראות במה**: "מיטקה נכנסת לחדר ההתאוששות ומצביעה על שלושת הנוכחים האחרים בחדר"

**קונפשיונל ראשון**: "אני מיטקה לחת ואני נשמה בעלת מהות בדימוס. כשנכנסתי לחדר הפרמוטציות הרגשתי בבית היה שם משהו כל כך נחמד ויפה. חיפשתי את זה בגוגל מתברר שקוראים לזה שנדליר 🤦🏻‍♀️🤦🏻‍♀️🤦🏻‍♀️🤦🏻‍♀️🤦🏻‍♀️🤦🏻‍♀️🤦🏻‍♀️🤦🏻‍♀️🤦🏻‍♀️ מיד הלכתי לחנות השנדלירים האינטרנטית והזמנתי מאתיים שנדלירים"

### חמשירים

בפרק הראשון של העונה, "חמשירים", המתמודדים התבקשו לכתוב חמשירים, שנשפטו בידי כותב החמשירים הידוע או. הנרי.

בפרק זה, מיטקה עלתה לבמה לבושה בחולצת טריקו שהייתה עשויה מתפוח, אגס, קיווי ותמר, ומכנסי חאקי בשלוש מידות שונות אחד על השני (הקטן ביותר הכי למעלה, הגדול ביותר הכי למטה). היא הציגה את החמשיר הבא: "אני אנצח כן / אל תתלונן / כשהמנצחת / תהיה מיטקה לחת / אל תתעצבן, נחום". לאחר שהשופטים התייעצו, הוחלט להעמיד את מיטקה לחת להדחה. היא התמודדה בדו-קרב הודעות סוריאל נגד רם צור. בסיום הדו-קרב, רוליפולי הכריז על מיטקה כמנצחת.

### היה הגיבור של עצמך

בפרק השני של העונה, "היה הגיבור של עצמך", ישויות הסוריאל התבקשו לבצע משימות בנושא גבורה.

#### **אתגר בר-תקטונת**

באתגר בר-התקטונת, הישויות התבקשו להשתמש בקסמים ובכוחות העל שלהם בכדי לדחוף "גולה" (כדור ברזל) כמה שיותר רחוק. המנצח באתגר זכה לבחור איזו ישות תגלם איזו מפלגה באתגר בר-התגדולת. בחצי הגמר מיטקה השתתפה נגד חבייר אלכצען. היא הכינה שיקוי שעשוי מבוטנים כבושים, אבקת קינמון וקמח מצות כדי להשתלט על מוחו של הכדור, אבל חבייר דחף אותו יותר חזק ומיטקה הפסידה בדו-קרב.

#### **אתגר בר-תגדולת**

באתגר בר-התגדולת, הישויות גילמו נציגי מפלגות בכנסת הישראלית. לאתגר הזה מיטקה עלתה לבושה בגופיית אימון מנדפת זיעה ומכנסי אימון נושמים. כל בגדיה היו בצבע ירוק עז והיא אכלה עלי קייל ועשבי תיבול תוך שהיא רצה על הליכון סולארי ("ירוק") במרץ. היא ייצגה את מפלגת מרצ. בסיום הפרק, נחשף שהיא הייתה מוגנת מפני הדחה.

### מבט אל העבר

בפרק השלישי של העונה, "מבט אל העבר", ישויות הסוריאל טיילו בציר הזמן ופגשו דמויות היסטוריות. בפרק זה, מיטקה נכנסה לחדר השופטים ושמעה את הביקורות, ובכך עברה על חוקי התוכנית.

#### **אתגר בר-תקטונת**

באתגר בר-התקטונת, הישויות התבקשו לחזור בזמן לנקודה לבחירתם ולנסות להציל כמה שיותר חיים. הישות שהצילה הכי הרבה בני אדם ניצחה באתגר וקיבלה נקודות בונוס באתגר בר-התגדולת. מיטקה לא ניסתה לנצח באתגר, אלא השתמשה במכונת הזמן למטרת זדון. היא רצחה את חברה הטוב ביותר נחום פרידלנדר בשנת 1994. בכך, היא לא הצילה חיים אלא הובילה למוות של אדם אחד, ולא ניצחה באתגר.

#### **אתגר בר-תגדולת**

באתגר בר-התגדולת, הישויות פגשו דמות היסטורית לבחירתם וניהלו איתה שיחה. הישות שניהלה את שיחת הסוריאל הפורייה ביותר ניצחה. היא עלתה לבמה לבושה בתחפושת פורים שבה מחברים רגליים של בובה לפלג הגוף העליון ופלג גוף עליון של בובה לרגליים ומעמידים פני שני אנשים שאחד מהם רוכב על האחר. על הכובע שלה היה כתוב "MAKE AMERICA GREAT AGAIN" ועל המצח שלה היו קשקושים בטוש אפור לצד הכיתוב "אין כאן מצח". היא חזרה לשנת 1994, הזהירה את נחום מפני אחותה התאומה מינקה לחת, ואז רצחה אותו. בכך, היא גרמה לתוצאה שלה באתגר הראשון להשתנות ממינוס אחת לאפס, אבל שוב לא עקבה אחרי הוראות האתגר. בסיום הפרק, מיטקה קיבלה ביקורות חיוביות, אבל לא מספיק כדי שתנצח באתגר. לאחר מכן, מיטקה נפסלה בשל העבירה שלה על החוקים. לאחר התייעצות עם קהל הצופים, הוחלט להשאיר את מיטקה בתחרות.

### משחק המנוף

בפרק הרביעי של העונה, "משחק המנוף", ישויות הסוריאל ביצעו משימות שהיו קשורות לקומדיה.

#### **אתגר בר-תקטונת**

באתגר בר-התקטונת, הישויות התבקשו לספר בדיחה בפורמט של שאלה ותשובה. הבדיחה של מיטקה הייתה: "טוק טוק. מי שם? שלום אני אנה. איזו אנה? אנה-צח כן". היא לא ניצחה באתגר.

#### **אתגר בר-תגדולת**

באתגר בר-התגדולת, הישויות בחרו דמות מפורסמת לגלם בשעשועון הטלוויזיה "מוח על האש". מיטקה גילמה את חברה המנוח נחום.

### זה רק משחק

בפרק החמישי של העונה, "זה רק משחק", ישויות הסוריאל ביצעו משימות שהיו קשורות למשחק ותיאטרון.

#### **אתגר בר-תקטונת**

באתגר בר-התקטונת, הישויות השתתפו בסצנה אחד-על-אחד עם השחקנית שירה נאור בסיטואציות אינדיבידואליות שרוליפולי סיפק. בסצנה, מיטקה גילמה את הדמות הספרותית אייבביטה סנדרסון, בעוד שירה נאור גילמה את בן זוגה המנוח ריאן פנטילימון. מיטקה ניצחה באתגר, וקיבלה משירה נאור ציון מושלם של 10 מתוך 10.

#### **אתגר בר-תגדולת**

באתגר בר-התגדולת, "אלתור אלפביתי", כל שמונה הישויות השתתפו באותה סצנה וכל שורה שנאמרה הייתה צריכה להתחיל באות שאחרי האות בה השורה הקודמת התחילה. משום שהיא זכתה באתגר בר-התקטונת, היא זכתה לבחור את הסיטואציות בהן יהיו הדמויות. בתחילה, היא בחרה שכל הדמויות יהיו על כיכר ישראל שהופכת אט אט ללבה. אחר כך, היא בחרה ששאר הדמויות יברכו אותה על הזכייה שלה בתחרות. בסיום הפרק, היא קיבלה ביקורות חיוביות, אך לא ניצחה באתגר.

### קרא, קרא, קרא

בפרק השישי של העונה, "קרא, קרא, קרא", ישויות הסוריאל ביצעו אתגר בר-תקטונת בנושא קריאה ואתגר בר-תגדולת בנושא כתיבה.

#### **אתגר בר-תקטונת**

באתגר בר-התקטונת, שבע הישויות התבקשו לקרוא (או לקרוע) אחד את השני - כלומר להעליב בידידותיות ובאופן שנון תוך ציון הפגמים של הישות אליה מדברים. באתגר זה, הקהל בבית הצביע, והמנצח קיבל נקודות בונוס באתגר בר-התגדולת. מיטקה קיבלה שני קולות, וסיימה במקום השישי.

#### **אתגר בר-תגדולת**

באתגר בר-התגדולת, הישויות היו צריכות לחשוב על רעיון לספר, לעצב לו כריכה קדמית ואחורית, כולל כותרת, תת-כותרת, ותקציר עלילה. מיטקה עלתה לבמה לבושה בנעלי עקב ושמלה תכולה זוהרת ויוקרתית. היא עטתה אבנט כחול כהה עליו היה כתוב "מירוץ הסוריאל של רוליפולי - עונה 1 - ישות הסוריאל הפורייה ביותר" באותיות לבנות. לראשה היה כתר מעוטר יהלומים ובידיה היא החזיקה לוח שנה שהציג תאריך עתידי. היא הציגה ספר בשם "באתי ראיתי ניצחתי" שנתן לכאורה מבט לתוך העתיד בו מיטקה מנצחת במירוץ הסוריאל. בסיום הפרק, רוליפולי ביקר באופן שלילי את הביצוע של מיטקה והודיע שהיא מועמדת להדחה בשנית. היא התמודדה בדו-קרב הודעות סוריאל נגד רורקינט תחבור"צ, שגם היא שרדה הדחה בתחילת העונה. רורקינט ניצחה בדו-קרב, ומיטקה הודחה.

### יציאה מהמירוץ

לאחר שהתברר שמיטקה הודחה, היא סירבה לקבל את רוע הגזירה ודרשה מרוליפולי לשנות את ההחלטה. מיטקה חשפה את עצמה כרובוט כשהתחילה להתקלקל בעקבות חוסר היכולת שלה לקבל את ההחלטה של רוליפולי. לאחר שזה אמר לה שהיא תוכל להמשיך להנחות את "מיטקה מבקרת", היא חזרה למצבה הרגיל והכירה בכך שלא משנה לה אם היא "תנצח כן" או לא, היא רק רוצה להמשיך להשתתף בתוכנית.

בפרק הבא, היא נתנה לאונקיית זהב את הודעת הפרידה שלה (על אף שנהוג לתת אותה לישות שניצחה בהודעת הסוריאל, רורקינט במקרה הזה). היא נתנה לה צ'יפ, אותו היא שתלה בראש שלה. הודעת הפרידה שלה, שהוקראה מתוך הפה של אונקיית זהב ובדמותה, הייתה: "אני אונקיית זהב זהב אונקיית. אני מטומטמת מטומטמת אני! מקום אחרון אני בטח אגיע בטח אחרון אני אגיע מקום אחרון אני מקום אגיע בטח. מיטקה לעומת זאת יופי של אישה והיא תנצח כן! כן תנצח היא".

מיטקה נתנה לעצמה ציון מושלם של 10 מתוך 10 בפינה "מיטקה מבקרת", והכירה לראשונה בהפסד שלה בתחרות.